Bankrowers kry 914 jaar tronkstrafArgieffoto ’n Groep van agt rowers is Vrydag altesaam tot 914 jaar tronkstraf gevonnis vir ’n string bankrooftogte en rampokkery in 2014 en 2015 in Gauteng en Mpumalanga. Volgens Hangwani Mulaudzi, woordvoerder van die Valke, is dié groep in 2014 vasgetrek ná ’n ondersoek deur die Valke. “Die agt verdagtes was deel van ’n gevaarlike vuurwapen-sindikaat wat gedurende 2013 en 2014 Mpumalanga en Gauteng geterroriseer het. Hulle het 11 banke beroof,” het Mulaudzi gesê. Elf verdagtes is aanvanklik in 2014 in hegtenis geneem waarna die aanklagte teen drie van die verdagtes teruggetrek is weens ’n tekort aan bewyse. Die oorblywende agt verdagtes, Sikhumbuzo Sibanda (45), Strike Ndebele (48), Themba Ndlovu (45), Xolani Nxumalo (40), Bafana Ntuli (45), Nkosana Nkomo (28), Vusi Lucky Dube (42) en Mduduzi Makhubu (38), is skuldig bevind op twee aanklagte van rampokkery ingevolge die Wet op die Voorkoming van Georganiseerde Misdaad, roof met verswarende omstandighede, poging tot moord, die besit van ongelisensieerde vuurwapens asook kwaadwillige skade aan eiendom. “Die eerste ses is Zimbabwiërs, terwyl twee Suid-Afrikaners is wat dié georganiseerde kriminele groep ’n multinasionale een maak.” Genl. Godfrey Lebeya, nasionale hoof van die Valke, het die vonnis verwelkom. “Die lewenslange vonnis vir ’n patroon van rampokkery word verwelkom omdat dit ’n duidelike boodskap stuur. Die misdadigers, soos deur die hof verklaar, sal nie weer ’n bank beroof nie. Dít is ook ’n manier om misdaad te voorkom. Die POCA-wetgewing maak voorsiening vir sulke swaar vonnisse en sal streng toegepas word,” het hy gesê.